# PORADENSTVO

**Ján Hučík**

V moderných edukačných systémoch majú poradenské inštitúcie nezastupiteľské miesto. Týka sa to i výchovného a psychologického poradenstva, súčasti výchovno-vzdelávacej sústavy, ktoré poskytuje odbornú pedagogickú a psychologickú starostlivosť o deti, metodickú a informačnú pomoc pedagogickým zamestnancom škôl a zákonným zástupcom detí najmä v oblastiach výchovy a vzdelávania, profesijnej a kariérovej orientácie žiakov a prevencie delikventného vývinu detí.

V priebehu posledných rokov sa poradenstvo člení, diferencuje, systematizuje a profiluje na jednotlivé oblasti. Školský zákon č. 245/2008 Z.z. zákon o výchove a vzdelávaní v treťom oddieli všeobecne predikuje školské zariadenia výchovného poradenstva a prevencie a v jednotlivých paragrafových zneniach vymedzuje základné zložky a činnosti výchovného poradenstva a prevencie. Výchovné a špeciálnopedagogické poradenstvo poskytované zariadeniami tvoria systém pomoci deťom v prevencii problémového vývinu, v edukácii v základných, stredných i materských školách, špeciálnych školách a školských zariadeniach, v rodine, pri voľbe štúdia a povolania. Podieľajú sa na riešení otázok poznávacieho, osobnostného a sociálneho vývinu, náročných životných situácií a uplatnenia sa v spoločnosti. Výchovné poradenstvo poskytované poradenským zariadením obsahuje odbornú psychologickú a pedagogickú starostlivosť o deti, metodickú a informačnú pomoc pedagogickým pracovníkom škôl a zákonným zástupcom detí v oblasti výchovy a vzdelávania, profesijnej orientácie žiakov a v otázkach prevencie delikventného vývinu detí.

Poradenská činnosť v rámci výchovného a psychologického poradenstva pre osoby so špecifickými potrebami je orientovaná najmä na skupinu detí so špecifickými poruchami učenia, správania, pre deti s ADHD a ADD, pre deti z rómskych rodín, prípadne pre deti so zdravotným postihnutím, ktoré sú vzdelávané integrovane a pre deti talentované a nadané.

Základnými zložkami systému výchovného poradenstva a prevencie sú zariadenia výchovného, psychologického a špeciálnopedagogického poradenstva, ktorých súčasťou sú centrum pedagogicko-psychologického poradenstva a prevencie a centrum špeciálno-pedagogického poradenstva. Ďalšími zložkami systému výchovného poradenstva sú výchovný poradca, školský psychológ, školský špeciálny pedagóg, školský logopéd, liečebný pedagóg, koordinátor prevencie a sociálny pedagóg (zákonč.245/2008Z.z.).

Odborné poradenstvo je procesom tímovej poradenskej činnosti odborníkov v  multiodborovej spolupráci s cieľom zistiť a vybrať čo najobjektívnejšie postupy v prospech riešenia problémov dieťaťa s mentálnym postihnutím. Nevyhnutným predpokladom úspešného poradenstva je spolupráca pracovníkov, ktorí úzko spolupracujú a majú spoločných klientov. Spolupráca prináša do poradenstva lepšie a rýchlejšie a objektívnejšie riešenie daného problému,  neutralitu pri rozhodovaní a zabraňuje chybám v rozhodovaní.

Najčastejšia spolupráca v procese poradenstva je spolupráca špeciálneho pedagóga a psychológa, sociálneho pracovníka a ďalších odborníkov podľa potreby z oblasti sociálnej, právnej, medicínskej atď..

## Pedagogicko-psychologické poradenstvo

Dlhoročná tradícia poskytovania pedagogicko-psychologických služieb má zákonom stanovený obsah , podmienky a činnosti poskytovaných služieb : poskytuje komplexnú psychologickú, špeciálnopedagogickú diagnostickú, výchovnú, poradenskú a preventívnu starostlivosť deťom v oblasti optimalizácie ich osobnostného, vzdelávacieho a profesijného vývinu, starostlivosti o rozvoj nadania, eliminácie porúch psychického vývinu a porúch správania s využívaním metód psychologickej, pedagogickej, špeciálnopedagogickej diagnostiky, psychologického a výchovného poradenstva, prevencie, reedukácie, rehabilitácie a psychoterapie. Služby sú poskytované deťom, zákonných zástupcom, učiteľom a ďalším pedagogickým zamestnancom, tvoriacim ďalšie zložky systému výchovného poradenstva a prevencie: výchovným poradcom, školským psychológom, školským špeciálnym pedagógom, liečebným pedagógom, koordinátorom prevencie i sociálnym pedagógom(zákon č.245/2008Z.z.).

V úzkej spolupráci s rodičmi, výchovnými poradcami vykonáva diagnostiku a poradenstvo pri riešení osobnostných, vzdelávacích, profesionálnych a sociálnych potrieb detí, žiakov a kariérneho poradenstva.

Obsahom odbornej pedagogicko-psychologickej poradenskej činnosti je:

* uskutočňovať psychologickú a pedagogickú diagnostiku,
* zisťovať príčiny problémov v osobnostnom, vzdelávacom, sociálnom a profesijnom vývine detí,
* napomáhať zdravému osobnostnému a sociálnemu vývinu,
* zúčastňovať sa na riešení výchovných a vzdelávacích problémov,
* zabezpečovať reedukačnú a psychoterapeutickú odbornú starostlivosť,
* poskytovať konzultácie deťom, ich zákonným zástupcom a pedagógom,
* vypracúvať pre zákonných zástupcov a s ich písomným súhlasom tiež pre školy, orgány štátnej správy v školstve a pre zariadenia správy týkajúce sa vývinu dieťaťa,
* v zmysle Listiny ľudských práv a Dohovoru o právach dieťaťa sa snažiť eliminovať problémy segregácie rómskych detí a žiakov v školách a školských zariadeniach, vytvárať vhodné podmienky pre ich integráciu v triedach s ostatnou populáciou,
* sprístupňovať všetkým deťom/žiakom informácie a poradenskú službu v oblasti vzdelávania a odbornej prípravy na povolanie,
* poskytovať informácie v oblasti profesijnej orientácie, uskutočňovať prieskumy a depistáž v triedach na požiadanie – najmä v oblasti šikanovania, vzťahov v triede a pod.,
* pri integrovanom vzdelávaní žiakov so špeciálnymi výchovno-vzdelávacími potrebami aktivizovať školy a školské zariadenia pre spoluprácu so Štátnym pedagogickým ústavom a Výskumným ústavom detskej psychológie a patopsychológie, jeho Detským centrom,
* pomáhať pri tvorbe preventívnych programov v rámci účinného riešenia sociálno-patologických javov a realizovať tieto programy.

V rámci diagnostiky zisťuje úroveň vývinu celkovej štruktúry osobnosti, zisťuje zrelosť osobnosti (v jej profesijnej a profesionalizovanej podobe – profesijná zrelosť osobnosti) pre vstupnú prvú smerovú voľbu špecializovanej profesijnej cesty, ako aj zrelosti pre ďalšie životné fázy a riešenie nových úloh, situácií pre pokračujúce rozhodovania a voľby v meniacich sa spoločenských a ekonomických podmienkach. Profesijné poradenstvo, výchova k voľbe povolania sa stáva integrálnou súčasťou správnej perspektívy výchovy a vzdelávania aj žiaka s  mentálnym postihnutím.

Na zabezpečenie úloh využíva metódy psychologickej, špeciálnopedagogickej diagnostiky, psychologického a výchovného poradenstva, prevencie, rehabilitácie a psychoterapie.

## Špeciálnopedagogické poradenstvo

Špeciálnopedagogické poradenstvo vzniklo a rozvíjalo sa ako aplikovaná teoretická a praktická disciplína špeciálnej pedagogiky s tým, že so svojej teórii a praxi využíva poznatky, metódy a formy poradenstva. Z pohľadu teórie a praxe špeciálnej pedagogiky je špeciálnopedagogické poradenstvo primárne súčasťou špeciálnej pedagogiky a až sekumdárne ho vnímame ako súčasť komplexu poradenských služieb (Németh, 2010).

Už viac ako dvadsať rokov skloňujeme pojem špeciálnopedagogické poradenstvo, ktoré tvorí nespochybniteľnú časť činnosti centier špeciálnopedagogického poradenstva, určených pre osoby s postihnutím, narušením či ohrozením, ich zákonným zástupcom, školám, školským zariadeniam, taktiež i  orgánom verejnej správy, ale je i súčasťou činnosti centier pedagogickopsychologického poradenstva a prevencie. Centrum pedagogicko-psychologického poradenstva a prevencie a centrum špeciálnopedagogického poradenstva sú základnými zložkami systému výchovného poradenstva a prevencie, sú to „poradenské zariadenia“, školské zariadenia výchovného poradenstva a prevencie (§130 zákona č. 245/2008 Z.z.). *Vzhľadom na rozsiahlosť pojmu špeciálnopedagogického poradenstva sa dlhodobo venujeme jeho teoretickému vymedzeniu, ktorý sme aktuálne zadefinovali:****špeciálnopedagogické poradenstvo chápeme ako tímovú, interaktívnu, komplexnú prácu*** *erudovaných odborníkov v multiodborovom procese komplexnej diagnostiky, depistáže, terapie, komplexnej rehabilitácie, poradenstva a optimalizácie života jednotlivca s postihnutím, narušením alebo ohrozením. Špeciálnopedagogické poradenstvo je forma poskytovania pomoci, podpory jednotlivcovi, rodine, skupine, škole, užšiemu i širšiemu sociálnemu prostrediu za účelom optimálnej edukácie jednotlivca či skupiny. Je to zámerne riadený interakčný proces poskytujúci komplexné poradenské služby dodržiavajúc princípy: profesijnej etiky, nediskriminovania, odbornosti, kvality a efektívnosti, dostupnosti, nestrannosti a objektívnosti, nezávislosti a komplexnej interdisciplinárnej spolupráce.*

*Cieľom je identifikovať, riešiť problém a vybrať čo najefektívnejší postup na jeho prekonanie s následkom zlepšenia kvality života konkrétneho jednotlivca.*

Zákon o výchove a vzdelávaní č. 245/2008 a vyhláška 325/2008 o školských zariadeniach výchovného poradenstva a prevencie legislatívne vymedzujú organizácie a okruh činností poskytujúcich špeciálnopedagogické poradenstvo so špecifikáciou na jeden druh postihnutia alebo vývinovej poruchy. Centrá špeciálnopedagogického poradenstva poskytujú komplexnú špeciálnopedagogickú činnosť, psychologickú, diagnostickú, poradenskú, rehabilitačnú, preventívnu, metodickú, výchovno-vzdelávaciu a súbor špeciálnopedagogických intervencií deťom so zdravotným postihnutím s cieľom dosiahnuť optimálny rozvoj ich osobnosti a sociálnu integráciu.

Podľa zákona č. 245/2008 je možné poradenské zariadenie zriadiť pri najmenšom počte troch odborných zamestnancov. V centre špeciálnopedagogického poradenstva vykonávajú špeciálnopedagogickú činnosť najmenej dvaja špeciálni pedagógovia ( vyhl. MŠ SR o školských zariadeniach výchovného poradenstva a prevencie č. 325/2008). Uvedená vyhláška v §5 a§6 ustanovuje aj spôsob personálneho a materiálno-technického zabezpečenia poradenským zariadení. Materiálno-technické vybavenie poradenského zariadenia musí byť v súlade s jeho zameraním (špecifikáciou podľa druhu zdravotného postihnutia). Predovšetkým sa jedná o vybavenie počítačovou technikou s pripojením na internet, technickými prostriedkami potrebnými na vytváranie a rozmnožovanie písomných či obrazových materiálov pre prácu s dieťaťom, je zákonným zástupcom alebo zamestnancom škôl a školských zariadení a na metodickú činnosť. Týka sa to aj primeraného materiálneho vybavenia v priestoroch s bezbariérovými stavebnými úpravami, účelne zariadenými na vykonávanie individuálnej i skupinovej odbornej činnosti s deťmi. Súčasťou materiálno-technického zabezpečenia v centrách špeciálnopedagogického poradenstva sú kompenzačné pomôcky a reedukačné a učebné pomôcky určené na poskytovanie deťom a školám. Zdrojové centrá majú kompenzačné a reedukačné pomôcky a špeciálne učebné pomôcky určené na zapožičanie iným centrám špeciálnopedagogického poradenstva a školským špeciálnym pedagógom. Terénny špeciálny pedagóg má k dispozícii prenosné špeciálne učebné pomôcky, kompenzačné pomôcky a pomôcky a prostriedky na stimuláciu rozvíjaných funkcií dieťaťa a prostriedky na orientačnú a priebežnú špeciálnopedagogickú diagnostiku. Zdrojové centrum, ktoré je zriadené v priestoroch školy pre žiakov so zdravotným postihnutím môže pri výkone svojej činnosti využívať aj materiálno-technické vybavenie školy (vyhláška MŠ SR č. 325 /2008 o školských zariadeniach výchovného poradenstva a prevencie). Súčasťou materiálneho vybavenia sú diagnostické nástroje a prostriedky, odborná literatúra. Bežná činnosť si však vyžaduje aj zabezpečenie služobným automobilom. Centrá, ktoré sú aktuálne súčasťou špeciálnych škôl, ktoré zväčša služobný automobil majú ho využívajú aj na účely zabezpečovania činnosti centra špeciálnopedagogického poradenstva. Oblasť finančného, mzdového, ekonomického, personálneho zabezpečenia a ďalších činností vyplývajúcich z špeciálnopedagogické diagnostické ďalšej aktuálne platnej legislatívy.

Špeciálnopedagogické poradenstvo používa metódy, na základe ktorých stanovuje špeciálnopedagogickú diagnózu a špeciálnopedagogickú prognózu a nadväzne aplikáciou metód komplexnej rehabilitácie prispieva k dosiahnutiu rovnováhy medzi špeciálnymi edukačnými potrebami a ich spoločensky akceptovateľnou saturáciou (Németh, 2010).

Centrá špeciálnopedagogického poradenstva a prevencie vykonávajú určité štandardné činnosti, ktoré poskytujú žiakom s určitým postihnutím, ale i ich zákonným zástupcom, školám s školským zariadeniam:

* vyhľadávanie žiakov so zdravotným postihnutím,
* komplexnú diagnostiku – špeciálnopedagogickú i psychologickú,
* tvorbu plánu starostlivosti o žiaka,
* priamu prácu so žiakom individuálnu alebo skupinovú,
* ranú intervenciu,
* konzultácie pre zákonných zástupcov, pedagogických pracovníkov škôl,
* sociálnoprávne poradenstvo (sociálne dávky, príspevky),
* krízovú intervenciu,
* metodickú činnosť pre zákonných zástupcov, pedagógov pri tvorbe individuálnych vzdelávacích programov,
* výchovné poradenstvo pre žiakov s postihnutím,
* zapožičiavanie odbornej literatúry,
* zapožičiavanie rehabilitačných a kompenzačných pomôcok podľa potrieb žiaka,
* rehabilitáciu pedagogicko-psychologickými prostriedkami,
* pomoc pri integrácii žiakov so zdravotným postihnutím do materských, základných i stredných škôl, inštruktáž a úprava prostredia,
* všestrannú podporu optimálneho psychomotorického a sociálneho vývinu žiakov so zdravotným postihnutím, zaisťujú komplexnú starostlivosť zameranú nielen na žiaka s postihnutím, ale na celú jeho rodinu,
* vedenie dokumentácie centra a príprava dokumentov pre správne konanie,
* koordináciu činností so zamestnancami škôl, iných centier,
* spracúvanie materiálov na zaradenie žiaka so špeciálnymi vzdelávacími potrebami do škôl, tried.

Centrá špeciálnopedagogického poradenstva pre žiakov s mentálnym postihnutím vykonávajú špecifické štandardné činnosti:

* vývinový screening, metodiku cvičení pre deti raného veku,
* zmyslovú výchovu detí s mentálnym postihnutím predškolského veku,
* rozvoj hrubej a jemnej motoriky, nácvik sebaobsluhy a sociálnych vzťahov,
* rozvoj estetického vnímania,
* hudobné, výtvarné a pohybové činnosti,
* príprava na zaradenie do výchovno-vzdelávacieho procesu,
* systematický rozvoj grafomotoriky, slovnej zásoby, dielčich funkcií,
* logopedickú starostlivosť so zameraním na alternatívnu a augmentatívnu komunikáciu, piktogramy, komunikačné tabuľky, sociálne čítanie a počty,
* netradičné formy výuky žiakov s mentálnym postihnutím,
* nácvik prvotného čítania, písania,
* alternatívne formy čítania,
* využitie arteterapie a muzikoterapie.

Špeciálnopedagogické poradenstvo v oblasti profesijnej orientácie a prípravy na povolanie úspešne ovplyvňuje, v prospech žiaka s mentálnym postihnutím, všeobecnú edukáciu – výchovu k práci, povolaniu, môže organizovať a metodicky usmerňovať dlhodobé skúmanie vývinu osobnosti žiaka s MP, s učiteľským kolektívom, triednymi učiteľmi odborne, koordinovane a diferencovane identifikovať a uspokojovať špecifické potreby v oblasti prípravy na povolanie jedincov s MP a zároveň žiakom a ich zákonným zástupcom sprístupňovať informácie o povolaniach v súlade s predpokladmi a schopnosťami jedincov s MP a očakávaniami ich rodičov.

Profesijná orientácia žiakov s mentálnym postihnutím je chápaná ako integrálna súčasť výchovno-vzdelávacieho programu a komplexnej starostlivosti o osoby s postihnutím v modernej škole, ale aj ako súčasť pokračujúcej výchovy, ekonomického vedenia a individuálnej starostlivosti o jedinca s postihnutím. Úlohou špeciálnopedagogického poradenstva je v potrebnej miere zabezpečovať plynulosť prechodu zo školy do OU (odborné učilište), PŠ (praktická škola) a života, pri príprave na povolanie. Špeciálnopedagogické poradenstvo má nezastupiteľné miesto v procese mnohostranného osobnostného a sociálneho dozrievania pre život, naznačuje a ovplyvňuje prípravu na riešenie úloh a situácií pri profesijnom a sociálnom uplatňovaní sa a začleňovaní sa do pracovného procesu a spoločenského života dospelých.

Poradenské zariadenia pedagogicko-psychologického poradenstva a prevencie a špeciálno-pedagogického poradenstva poskytujú činnosť deťom od narodenia do prijatia na predprimárne vzdelávanie, deťom od prijatia na predprimárne vzdelávanie a žiakom do ukončenia prípravy na povolanie, zákonným zástupcom detí a žiakov a pedagogickým zamestnancom škôl. Špeciálny pedagóg pracuje s osobnými údajmi, s citlivými informáciami zo života rodiny. Profesijná etika špeciálneho pedagóga je v štádiu návrhu. J. Žolnová a J. Hučík publikovali v Efete Tézy k etickému kódexu v špeciálnopedagogickej poradenskej činnosti vo vzťahu k dieťaťu/žiakovi, zákonnému zástupcovi, k povolaniu, k tímovým odborníkom, k sebe samému (Žolnová, Hučík, 2006) a dali podnet na verejnú diskusiu o návrhu etického kódexu. Ako uvádzajú T. Dubayová a L. Hrebeňárová (2011) správanie sa profesionálov, ktorí pracujú s deťmi a žiakmi so špeciálnymi výchovno-vzdelávacími potrebami by malo byť postavené na pevných princípoch a jasne definovaných pravidlách etického správania sa. Definovanie hodnôt a princípov špeciálneho pedagóga slúži ako forma ochrany práv dieťaťa či žiaka, ale i ochrany samotného špeciálneho pedagóga. V zahraniční existuje množstvo organizácií, ktoré vytvárajú etické kódexy pre učiteľov. Tieto vytvárajú obraz o etickej profesii, majú vzdelávaciu funkciu, nakoľko obsahujú popis profesie a zároveň poskytujú popis očakávaného správania medzi profesionálom a klientom, resp. profesionálmi navzájom. Majú aj legislatívnu resp. mandátovú funkciu, pretože obsahujú popis vyžadovaného alebo zakázaného správania.

**Poradenstvo v rámci špeciálnych výchovných zariadení.**

Diagnostické centrum a liečebno-výchovné sanatórium poskytujú v zmysle zákona č. 245/2008 Z.z. i poradenské služby pre osoby s narušeným alebo ohrozeným psychosociálnym vývinom s cieľom ďalšej vhodnej výchovno-vzdelávacej resocializácie alebo reedukačnej starostlivosti, ale i zapojenia sa do liečebno-výchovného procesu.

**Sociálne poradenstvo**

Sociálne poradenstvo možno chápať ako profesionálnu odbornú činnosť, vykonávanú odborníkom, ktorá je založená na vzťahu, podpore, pomoci, rozvoji, optimálnom uplatnení klienta a jeho reálnej orientácii v živote. Je to nástroj, ktorý pomáha človeku rozhodovať sa, konať spôsobom, ktorý je zmysluplný, konštruktívny a spoločensky užitočný .

Pri riešení sociálnych problémov klientov má významné postavenie sociálne poradenstvo ako jedna z kľúčových metód sociálnej práce . Uplatnenie sociálneho poradenstva vnímame aj pri práci s osobami s ťažkým zdravotným postihnutím, pričom musíme rešpektovať skutočnosť, že u klientov tejto cieľovej skupiny ide najmä o riešenie ich komplikácií v interakcii so sociálnym prostredím. Primárnym cieľom poradenstva je v tomto prípade zamedziť sociálnej izolácie, mobilizácia osobnostného a fyzického potenciálu ( fyzických predpokladov ) pre optimálne uplatnenie jedinca v spoločnosti, teda jeho integrácia. Sociálne poradenstvo je v súčasnosti vymedzené z hľadiska sociálnych služieb v zákone č. 448/2008 Z.z. o sociálnych službách ako odborná činnosť zameraná na pomoc fyzickej osobe v nepriaznivých životných situáciách.

Vzhľadom na celkovú roztrieštenosť a duplicitnosť poskytovaných služieb v existujúcej štruktúre poradenských zariadení, by bolo vhodné poradenské služby zjednotiť a vytvoriť poradňu jedných dverí, ktorá by poskytovala služby multiodborového charakteru v prospech klienta a jeho zákonného zástupcu. Zároveň takto poskytované služby klientom by boli komplexnejšie a úspornejšie v zmysle zaťažovania štátneho rozpočtu.

**Zhrnutie**

Poradenstvo pre osoby so špeciálnymi potrebami sa realizuje v centrách pedagogicko-psychologického poradenstva a prevencie, v centrách špeciálnopedagogického poradenstva, v diagnostických centrách. Liečebno-výchovných sanatóriách a sociálne poradenstvo sa uskutočňuje v rámci rezortu MPSVaR.

**Terminologický slovník**

ADHD - Vrodená porucha s deficitom pozornosti, hyperaktivitou a impulzivitou

ADD - Vývinová porucha pozornosti

vývin -rast, proces

vývoj -vyvíjanie sa

**POjmy na zapamätanie**

Výchovné, psychologické, pedagogické, odborné, špeciálnopedagogické, sociálne, keriérne poradenstvo, Prevencia, Reedukácia, Rehabilitácia, Terapia, Diagnostika, Sociálno-patologické javy.

**Zoznam Bibliografických odkazov**

DUBAYOVÁ, T., HREBEŇÁROVÁ, L. 2011 Etické dilemy v špeciálnej pedagogike. In: *Etické reflexie v pomáhajúcich profesiách.* Eds. Aadland, Matulayová. Prešov: vydavateľstvo Prešovskej univerzity , 2011, s. 105-130. ISBN 978-80-555-0331-8

FIALOVÁ I. 2011 *Analýza faktorů determinujících edukaci a profesní orientaci jedinců se zdravotním postižením*. Brno, Masarykova univerzita, muniPRESS 2011,207 s. ISBN978-80-210-5591-9

HADJ MOUSSOVÁ, Z. 2002 *Úvod do speciálního poradenství*. Liberec, 2002, Technická Univerzita v Liberci, Fakulta pedagogická, Katedra pedagogiky a psychologie, 2002,77 s. ISBN80-7083-659-8

KOŠČO J. a kol. Školské a profesijné poradenstvo. Bratislava, SPN, 1976,454 s. 67-363-76

MICHALÍK, J.- BASLEROVÁ, P.-HANÁK, P a kol. 2012 *Katalog posuzování míry speiálních vzdělávacích potřebčást I. Hmotněprávní a proceduální standardy, dokumentace a vybrané vzory v činnosti SPC.* Olomouc, Univerzita Palackého v Olomouci, Pedagogická fakulta, 2012,121 s. ISBN 978-80-244-3050-8

MYDLÍKOVÁ, E. a kol 2005 *Štandardy kvality sociálneho poradenstva*. Bratislava: Asociácia supervízorov a sociálnych poradcov, 2005, 99 s. ISBN 80-969215-2-5

NÉMETH, O. 2010 *Špeciálnopedagogické poradenstvo na Slovensku*. Bratislava, Sapientia, 2010,198 s. ISBN978-8089229-20-8

SCHAVEL, M. – OLÁH, M. 2012 *Sociálne poradenstvo a komunikácia*. PROHU 2012, 217s. ISBN 978-80-89535-08-8

ŽOLNOVÁ, J., HUČÍK, J. 2006 Etika v špeciálnopedagogickom poradenstve. *In: EFETA-Otvor sa* , roč. XVI., č. 3, 2006. ISSN 1333-1397

*Psychologické metódy vo výchovnom a kariérovom poradenstve*. Kompendium českých a slovenských príspevkov. Odborný seminár Rakúsko-Česká republika – Slovenská republika euroguidance Leonardo daVinci programe. 2005 Slovenská akademická asociácia pre medzinárodnú spoluprácu-Euroguidence centrum, Národní Vzdělávací fond-Národní informační středisko proporadenství, 61 s. ISBN 80-969353-2-1

Zákon *č. 245/2008*Z.z. *zákon o výchove a vzdelávaní* (školský zákon) a o zmene a doplnení niektorých zákonov, čiastka 96

Zákon č*.488/2008 Z*.z. *o sociálnych službách* a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

VYHLÁŠKA Ministerstva školstva SR č*. 325/2008o školských zariadeniach výchovného poradenstva a prevencie*Z.z. čiastka 121